Arne er et kjøleskap med gratis mat på Gløshaugen. Det ble satt opp av et par aktive dumpsterdivere fra Grønne Studenter som trengte et sted å legge det de fant.

Talsperson Marie Langsholt Holmqvist i Grønne Studenter, forteller at det ikke tok lang tid før kjøleskapet ble populært. Både studenter som dumpsterdivet selv, og de som ønsket gratis mat, ble aktive brukere.

Etterforskning pågår

I sommer forsvant kjøleskapet, og organisasjonen jobber iherdig med å finne ut hvor det har blitt av. Foreløpig har det ikke kommet inn noen tips, men flere har tilbudt seg å donere egne kjøleskap.

– Vi har fått mange henvendelser fra studenter som savner kjøleskapet, så det viser at studentene bryr seg om matsvinn, sier Holmqvist.

Hun forteller at de hadde en avtale med NTNU Drift om at kjøleskapet skulle få lov til å stå der det sto. NTNU hadde gitt positive tilbakemeldinger om at dette var et godt tiltak mot matkasting.

NTNU Byggsikring har fått nye lokaler der kjøleskapet sto, og Holmqvist mistenker derfor at det kan ha blitt borte på grunn av en misforståelse mellom avdelingene på NTNU.

– Det kan jo også være noen som er veldig for matkasting, eller noen som trengte et nytt kjøleskap, sier hun lattermildt.